google/wiki40b huggingface dataset:
מסכה רפואית

מסכה רפואית (נקראת גם מסכת מנתחים) היא מסכה המשמשת מנתחים ואנשי רפואה אחרים בעת טיפול בחולים, ומיועדת ללכוד חיידקים ונגיפים הנפלטים מהפה ומהאף.
בריכוזי אוכלוסייה צפופים במזרח אסיה, נעשה לעיתים שימוש במסכות דומות, אך פשוטות וזולות יותר, גם מחוץ למתקני רפואה, וזאת על מנת למנוע הפצה של מחלות מידבקות כגון צינון. ביפן, חולים נוהגים לחבוש מסכות רפואיות במקומות ציבוריים, כדי למנוע הדבקת אחרים.
שימוש במסכות רפואיות היה נפוץ בסין, בהונג קונג, בווייטנאם ובטורונטו, קנדה בעת התפרצויות של מחלת הסארס, ביפן בעת מגפת שפעת העופות ב-2007, ובארצות הברית ובמקסיקו סיטי בעת מגפת שפעת החזירים ב-2009.
מסכות רפואיות מודרניות עשויות מנייר או חומר אחר שאינו נארג, ומיועדות לשימוש חד פעמי.

יעילות

מסכות רפואיות פשוטות מגנות על החובשים אותן מהתזות של נוזלי גוף על הפה והאף. הן גם מזכירות לחובשים אותן שלא לגעת בפה או באף עם ידיים שנגעו במשטח מזוהם, כדי לא להעביר נגיפים או חיידקים. הן יכולות גם להפחית את הפיזור של טיפות מידבקות (מכילות נגיפים או חיידקים) שנוצרות בעת שיעול או עיטוש. הן לא מיועדות להגן על החובשים אותן משאיפה של חלקיקים כאלה. המסכה הרפואית תלכוד חלק מהחלקיקים, אבל היא הרבה פחות יעילה מאשר מסכת סינון אוויר, שמיועדת למטרה זו.

בפרסום בנוגע להתפרצות שפעת החזירים ב-2009, כתב המרכז לבקרת מחלות ומניעתן האמריקאי:
מידע על היעילות של מסכות רפואיות ושל מסכות סינון אוויר להשתלטות על השפעת בריכוזי אוכלוסייה, הוא מאוד מוגבל. לכן, קשה להעריך את היעילות הפוטנציאלית שלהן בריסון הפצת נגיף שפעת החזירים בסביבות כאלה. [...]

בשימוש נכון, מסכות רפואיות ומסכות סינון אוויר יכולות לעזור להפחית את הסיכון של הידבקות בשפעת, אך יש להשתמש בהן בכפיפה אחת עם אמצעי מניעה אחרים, כגון הימנעות ממגע קרוב ושמירה על היגיינת ידיים טובה.
ארכאולוגיה ימית

ארכאולוגיה ימית היא ענף בארכאולוגיה. הענף עוסק בחשיפת שרידי העבר בקרקעית הים וחופיו כדי ללמוד על הסחר הימי בימי קדם ועל יחסים בין תרבויות שהתקיימו לפני מאות שנים.
הייחודיות בענף זה של הארכאולוגיה היא האפשרות לבחון "קפסולות של הזמן". ביטוי זה משמש את החוקרים כדי להדגיש מכלול חד זמני שלא הופרע מעולם על ידי אדם, כמו ספינה טבועה, שכלי האוכל שמוצאים בה, מראים בדיוק באילו כלים השתמשו בזמן נתון מוגדר. להבדיל מארכאולוגיה ביבשה שבה שרידי העבר מתערבבים זה עם זה והממצאים משקפים תקופות שונות לאורך ההיסטוריה. די במבט קצר על עיר עתיקה כירושלים כדי להבין את הקושי העצום בשחזור ההיסטוריה שלה.

תחילת המחקר בישראל

המחקר הארכאולוגי התת-ימי בישראל החל בשנת 1960 בחפירה ארכאולוגית של משלחת של א' לינק עם ספינת המחקר Sea Diver בחלקו החיצוני של הנמל ההרודיאני בקיסריה. בנוסף איתרה המשלחת דרך רומאית סלולה בתוך מי הכנרת באזור הרדוד מול מגדל. בחפירה השתתפו צוללים ישראלים שהתאגדו בשנת 1961 באגודה למחקר תת-ימי בישראל, האגודה הוקמה ביוזמתם של הארכאולוגים אלישע לינדר, אבנר רבן, יוסף גלילי וי' שפירא. האגודה התבססה על עבודת מתנדבים צוללים אשר חפרו בנמל קיסריה, נמל עכו, נמל עתלית. האגודה עסקה גם בחפירות של ספינות טרופות מול שבי ציון וכפר פילדלפיה. בנוסף עסקו בסקרים ימיים בחופי ארץ ישראל. בסיס הפעילות של המתנדבים היה המוזיאון הימי הלאומי בחיפה ונמל קיסריה.
באוניברסיטת חיפה קיים החוג לציוויליזציות ימיות העוסק במחקר בנושא, וכן המכון ללימודי ים על שם רקנאטי.
BYD M6

BYD Song Max
סנדי כהן

ביוגרפיה

כהן נולד בגרין ביי, ויסקונסין. כהן הצטרף לאוניברסיטת מרקט , ולאחר שמיעט לשחק במדי נבחרת הכדורסל שלה, עבר כהן לאוניברסיטת ויסקונסין-גרין ביי . במדיה, בעונת 2018/2019 הוא רשם 17.6 נקודות, 6.4 ריבאונדים ו-4.7 אסיסטים למשחק.
בקיץ 2019 שותף כהן בחמישה משחקים במדי קליבלנד קאבלירס בליגת הקיץ של ה-NBA, אך לא הוצע לו חוזה. באותו הקיץ, העמיד עצמו כהן לבחירה בדראפט ה-NBA, אך לא נבחר.
ב-12 באוגוסט 2019 הצטרף כהן למכבי תל אביב. כהן בתהליך קבלת אזרחות ישראלית לאור שורשיו היהודיים.
AJ-10

היסטוריה

ה-AJ-10 שימש בפעם הראשונה באייבל (השלב השני של טיל הונגארד), בגרסת AJ-10-118 המונעת על ידי UDMH וחומצה חנקתית. בשיגור הראשון של טיל הונגארד (שיגור הלוויין ונגארד TV-3) ב-6 בדצמבר 1957, בעיה בשלב הראשון של הטיל גרמה לרקטה להתפוצץ על כן השיגור. ניסיון נוסף לשיגור ב-5 בפברואר 1958, נכשל גם הוא במהלך הבעירה של השלב הראשון. מנוע ה-AJ-10 הופעל בפעם הראשונה בניסיון השיגור השלישי של טיל הונגארד, ב-17 במרץ 1958, אשר הביא בהצלחה את הלוויין ונגארד 1 למסלול.

גרסאות

ל-AJ-10 יש מספר גרסאות. כאן יש את הגרסאות היותר ידועות.
שרה מישל גלר

ביוגרפיה

נולדה בשם שרה מישל גלר (Sarah Michelle Gellar) בניו יורק לרוזלן (לבית גרינפילד) ולארתור גלר. שני הוריה יהודים אף שבתור אמריקאים חגגו גם את חג המולד. סביה מצד אימה היו מהגרים יהודים מהונגריה. בשנת 1984, כשגלר הייתה בת שבע, הוריה התגרשו, והיא עברה לגור עם אמה במנהטן. הקשר של אביה ושלה ניתק עד שהלך לעולמו בעקבות סרטן הכבד ב-9 באוקטובר 2001. במשך כל שנותיה כתלמידה שמרה גלר על ממוצע ציונים גבוה, והיא עסקה בהחלקה על הקרח.

בטלוויזיה

בהיותה בת ארבע, גלר נחשפה על ידי סוכן שחקנים, במסעדה במנהטן. חודשיים לאחר מכן, היא עברה אודישן לסרט המיועד לטלוויזיה וקיבלה את התפקיד. זמן קצר לאחר מכן, גלר הצטלמה לפרסומת של חברת ברגר קינג, ובו היא מותחת ביקורת על חברת מק'דונלדס. תפקיד הפריצה של גלר הופיע בשנת 1993, כשהשתתפה באופרת הסבון "כל ילדיי". בשנת 1995, בגיל 18, היא זכתה בפרס אמי, בשל תפקידה בתוכנית זו.
בשנת 2000, הופיעה גלר במגוון תפקידי אורח בטלוויזיה, ביניהם: הסדרה "סקס והעיר הגדולה" ובתוכנית המערכונים "סאטרדיי נייט לייב". ואף נתנה את קולה לסדרות אנימציה, כגון: "המלך היל" ו"משפחת סימפסון".
בשנת 1995, לאחר שעזבה את "כל ילדיי", נבחנה גלר לתוכנית "באפי ציידת הערפדים", בו היא קיבלה את התפקיד הראשי, למרות שבמקור נבחנה לתפקיד של קורדיליה צ'ייס. הסדרה קיבלה תגובות חיוביות מצד המבקרים ושידורי רייטינג גבוהים. בעקבות משחקה בסדרה זו, הייתה גלר מועמדת לפרס גלובוס הזהב. בעקבות ההצלחה של הסדרה, נוצרה לה סדרת בת בשם "אנג'ל" - שם הופיעה גלר בתפקיד אורח.
בשנת 2011 יצאה הסדרה "מתחזה" בה מגלמת שרה את הדמות הראשית. הסדרה בוטלה בתום העונה הראשונה.

בקולנוע

לאחר סיומה של הסדרה "באפי ציידת הערפדים", גלר בחרה להתמקד בקריירה הקולנועית שלה. את צעדיה הראשונים בתחום הקולנוע, עשתה גלר בשנת 1997, כשהשתתפה בשני סרטי האימה הפופולריים: "צעקה 2" ו"אני יודע מה עשית בקיץ האחרון". שנתיים לאחר מכן, השתתפה בסרט "פשוט מקסימה" ובסרט "משחקי פיתוי". בשנת 2001, השתתפה גלר בסרטו של ג'יימס טובאק- "סטודנט מהארוורד". שנה לאחר מכן, היא השתתפה בסרט הקומדיה המצליח "סקובי-דו", ובהמשכו: "סקובי-דו 2", לצד בעלה, פרדי פרינז ג'וניור. סרטה הבא של גלר, היה בשנת 2004, כשהשתתפה בסרט "הטינה", אשר הכניס יותר מ-39.1 מיליון דולר ביום פתיחתו. ב-2006, הופיעה גלר גם בהמשך שלו "הטינה 2", אך רק בהופעת אורח. חודש לאחר מכן, הופיעה גלר בסרט "השיבה", אשר קיבל ביקורות מעורבות מצד המבקרים. ב-2007, גלר דיבבה בסרטי האנימציה "צ'בי הנינג'ה" ו-"אגדה שמגדה".

חיים אישיים

גלר פגשה את בעלה לעתיד, השחקן פרדי פרינז ג'וניור במהלך צילומי סרט האימה "אני יודע מה עשית בקיץ האחרון" ב-1997, אך הם התחילו לצאת רק בשנת 2000. הם התארסו באפריל 2001, ונישאו במקסיקו ב-1 בספטמבר 2002.
ב-2007, לכבוד שנת נישואיהם החמישית שינתה את שמה רשמית לשרה מישל פרינז. ב-19 בספטמבר 2009 נולדה לזוג בת בכורה. ב-19 בספטמבר 2012 נולד לזוג בן.
וימפל

וימפֶּל (בכתיב יידי: ווימפל, ווימפעל; בגרמנית: Wimpel) או מפה הוא כינוי לחיתול ששימש תינוקות בברית המילה שלהם, שעל פי מנהג כמה קהילות בגרמניה, כשהגיע התינוק לגיל שלוש נתנה משפחתו את החיתול מתנה לבית הכנסת כדי שישמש לעיטוף ספר התורה. רוחבו של ה"וימפל" הוא כ-20 ס"מ ואורכו כ-3 מטרים, הוא היה מקושט ביצירות אמנות ונרקמו עליו שמותיהם של התינוק ואביו. השימוש בווימפל נהג בעיקר בדרום גרמניה אך גם במספר קהילות בצפון גרמניה ובאיטליה.
רוב החיתולים נשרפו בליל הבדולח או הושמדו בשואה, והמעטים שנשמרו נמצאים במוזיאונים בארץ ובעולם. ניסיון להמשיך מנהג זה נעשה במושבה "אביגדור" שבארגנטינה, על ידי פליטים מגרמניה שהגיעו לשם בשנת 1937. גם בישראל נעשו ניסיונות דומים: בקיבוץ חפץ חיים המסורת נמשכת עד היום, כאשר ננוג שהסב מגביה את ספר התורה, האב גולל והילד בן השלוש חוגר את הוימפל סביב ספר התורה. כמו כן, גם בבתי הכנסת "איחוד שיבת ציון" בתל אביב, "מקור חיים" בפתח תקווה ו"אהבת תורה" בחיפה.  משתשמשים בוימפל גם בקהילות של מכון מורשת אשכנז שהוקמו בארץ, וכן בבתי הכנסת של היקים ברחבי העולם.
בציורו של מוריץ אופנהיים Das Schultragen‏ (1869) נראים אב ובנו בטקס הצגת הווימפל בבית הכנסת.
ממלכת ג'אנג'ארו

היסטוריה

ג'אנג'ארו מוזכרת לראשונה בשיר ניצחון של הקיסר יסחק הראשון. המלכים הראשונים של ג'אנג'ארו היו שייכים לשושלת האלמאם גאמה, שגורשו על ידי שבט מווה, שעל פי המסורת הגיעו מהצפון.
ב-1844 לוחמים של ממלכת ג'ימה הביסו את צבא ג'אנג'ארו, והמלך של ג'אנג'ארו נלקח כאסיר. הוא זכה לחופש רק ב-1847 והמשיך את מאבקו כנגד שכינו.
ממלכת ג'ימה כבשה חלק מג'אנג'ארו ב-1880. ויתר המלכות סופחה לממלכת שאווה על ידי סאהל מאריאם בשנת 1894 ומלכה האחרון בתור ממלכה עצמאית, אבבה באגיבו, ברח לגאראגה, אבל לבסוף נכנע לקיסר מנליק השני. בנו אבבה צ'אבסה התנצר, ואימץ את השם גאברה מאדהאן, ושירת את אתיופי שהחזיק באחוזה פיאודלית.
בעקבות הארגון המנהלי החדש שיזם הקיסר היילה סלאסי בשנת 1942 הממלכה נעשתה חלק ממחוז קאפה. האימוץ של החוקה החדשה בשנת 1995 ג'אנג'ארו נעשתה חלק ממחוז מדינת האומות, הלאומים ועמי הדרום, כיום שטח הממלכה חופך את שטחו של הפלך המיוחד יאם.
Zivko Edge 540

Zivko Edge 540 הוא מטוס אירובטיקה.
המטוס מסוגל לבצע סיבובים של כ-420 מעלות לשנייה (גלגול חטף\snap rool). קצב הנסיקה המרבי שלו הוא כ-3,700 רגל לדקה.
המטוס נחשב למטוס מתקדם ומוצלח מסוגו ומתחרה באותה הקטגוריה מול מטוס האקסטרה 300,
המטוס מיוחד לביצועים אירובטיים ומבנהו ורכיביו עמידים בפני עומסים ולחצים כבדים.
המטוס נמצא בשירות משנות ה-90 של המאה ה-20, המטוס זכה בתחרויות רבות ובהן בתחרויות של "RedBull AIRACE".
למטוס קיימת גרסת טנדם (דו-מושבית). גרסה זו ניכרת בציון האות T במודל.
מחמוד עבאס (כדורגלן)

קריירה

עבאס החל את הקריירה הבוגרת שלו בשנת 2007 בהפועל אום אל-פחם בליגה א', משם עבר שנה לאחר מכן לאחווה עראבה. בעונתו הראשונה בקבוצה כבש ארבעה שערים ועלה עמה מליגה א' לליגה הלאומית. בעונתו השנייה בקבוצה כבש שלושה שערים בליגה הלאומית. 
לקראת עונת 2010/2011 חתם עבאס בהפועל אשקלון. ב-21 באוגוסט 2010 ערך את משחקו הראשון בליגת העל, מול הפועל פתח תקווה. במשחק זה גם כבש את שערו הראשון בליגת העל, בדרך לניצחון קבוצתו 3–1, ובסך הכל כבש עד תום העונה שבעה שערים במדי הפועל אשקלון.
לקראת עונת 2011/2012 חתם עבאס בהפועל תל אביב. בעונה זו התקשה עבאס למצוא מקום בהרכב הקבוצה, כאשר רק במשחק אחד הוא שיחק 90 דקות מלאות. עבאס כבש 2 שערים בעונה זו במדי הפועל תל אביב, הראשון בהפסד הקבוצה לעירוני קריית שמונה בגמר גביע הטוטו, והשני מול מכבי יבנה במסגרת גביע המדינה, בו זכה עבאס עם הקבוצה בתום העונה.
לקראת עונת 2012/2013 ביקש עבאס לעבור לקבוצה בה יקבל דקות משחק רבות יותר. ביולי 2012 סוכמה השאלתו לבני סכנין לעונה אחת. גם בסכנין לא הצליח עבאס לתפוס מקום קבוע בהרכב את הקבוצה, ובתום העונה הגיע לסיכום על התרת חוזהו מול הפועל תל אביב, ושוחרר מהמועדון.
ב-3 באוקטובר 2013 חתם עבאס בקבוצת הפועל בני לוד מהליגה הלאומית. בעונת 2014/2015 זכה עם הקבוצה בגביע הטוטו לליגה הלאומית. ב-23 ביוני 2016 חתם עבאס בהפועל עכו, אשר ירדה לליגה הלאומית בעונה הקודמת, ובתום עונת 2016/2017 העפיל עמה בחזרה לליגת העל.
לקראת עונת 2017/2018 חזר לקדנציה נוספת בהפועל אום אל-פחם בליגה א'. ב-10 ביוני 2018 חתם בשמשון כפר קאסם, העולה החדשה לליגה א' דרום, אך כעבור ארבעה חודשים עבר להפועל באקה אל-גרבייה מליגה א' צפון.
ב-25 ביוני 2019 חתם עבאס במכבי טמרה מליגה א' צפוון.
As the Years Go By

היסטוריה

בשנת 1970 הקליטה להקת משמאקאן את השיר "As the Years Go By" באולפני קולומביה בי. השיר יצא כסינגל ראשון מתוך האלבום שנושא את שם הלהקה. השיר נערך ויצא יחד עם הסינגל "Days When We Are Free" בצד א' של התקליטון. האלבום Mashmakhan יצא כתקליט אריך-נגן באותה שנה.
בהמשך הופיע השיר באלבומי אוסף אחדים. ב-1990 נכלל השיר באלבום Rock Artifacts, Vol. 1. בנובמבר 1995 השיר "As the Years Go By" יחד כל שירי האלבום Mashmakhan, וכן שירי האלבום The Family נכללו באלבום אוסף בשם Mashmakhan/The Family. באפריל 2001 יצא השיר באלבום האוסף Rock Treasures בהוצאת סוני מיוזיק אנטרטיינמנט. בדצמבר 2007 יצא אלבום אוסף יפני בשם The 70's, Vol. 3 של יוניברסל מיוזיק גרופ שאף הוא כלל את השיר "As the Years Go By".
גרסת כיסוי של השיר הוקלטה על ידי להקת הסלסה/פאנק Coke באלבום משנת 1972. המילים תורגמו לספרדית והשיר יצא בשם "Que Seria de Mi".

קבלה

עם צאתו נמכר הסינגל ב-100,000 עותקים בקנדה, 500,000 עותקים בארצות הברית, ויותר ממיליון עותקים ביפן. בקנדה הגיע השיר למקום הראשון בשני המצעדים השבועיים, ובארצות הברית הגיע למקום ה-31 במצעד. השיר נמכר ביותר ממיליון עותקים ברחבי העולם והגיע למעמד של תקליט זהב.
מדליית הזהב הצבאית

זכאות לעיטור

כללי הענקת העיטור היו מחמירים והוענקו לקצינים אשר פיקדו בפועל על יחידות אשר השתתפו בלחימה באופן פעיל, בקו האש עצמו בלחימת מוסקט (רובה)|מוסקטים]]. במערכות מסוימות כגון מערכות מצור (לדוגמה המצור על בדחוס (1812), חיילים רבים אשר לא היו בקו המסאסקטים הפגינו גבורה תחת אש, כמו קציני תותחנים אשר ניהלו את המצור במשך ימים ארוכים, אך אלו לרוב לא היו זכאים לעיטור. ארתור ולסלי כתב במכתבו ללוטננט-גנרל סטפלטון קוטון ב-16 בנובמבר 1813, לאחר קרב פוארטס דה-אונרו, כך: 
הייתה הפגזה כבדה על החיילים, אשר בה רבים נפגעו; אך (שמותיהם של) הקצינים של אף קורפוס לא הוחזרו ברשימת המדלייה אשר הקורפוס שלהם לא היה בקו המאסקטים עם האויב. זה הוא הכלל, ואני לא יכול לשנות את זה.
סך הכל אושרו 28 מערכות לציון על גבי העיטור, כך שעד ארבע מערכות אוזכרו על גבי מדליה ומעל ארבע מערכות היה ניתן העיטור הצורת צלב וכל מערכה נוספת הייתה מתווספת בתור אבזם עם שם המערכה (כלומר, ארבע המערכות הראשונות רשומות על גבי הצלב וכל אחד נוסף על אבזם לאורך סרט העיטור). המעוטר בעל המספר הרב היותר של אבזמים הוא ארתור ולסלי, הדוכס הראשון מוולינגטון אשר עוטר עבור 13 מערכות (4 על הצלב ו-9 בצורת אבזמים).

תיאור

העיטור כאמור התחלק לשני סוגים אשר הוענקו בהתאם לדרגת המקבל; המדליה הגדולה שקוטרה היה כ-5.3 ס"מ הוענקה לקצינים מדרגת גנרל ומעלה; והמדליה הקטנה שקוטרה היה כ-3.3 ס"מ הוענקה לקצינים נמוכים יותר, בדרך כלל החל ממפקדי גדודים וחטיבות.
המדליה הגדולה והקטנה נבדלו בגודלן בלבד והורכבו ממדליה בצורת דיסק, התלויה מסרט העיטור על ידי אבזם וטבעת. בצד הקדמי של המדליה הוצגה דמותה של בריטניה ישובה ואוחזת בידה האחת ענף דקל ומגן בצורת היוניון ג'ק ובידה השנייה זר עלי דפנה. מאחורי הדמות שוכבת דמותו של האריה הבריטי. בצד ההפוך של המדליה נכתבה המערכה עליה עוטר המקבל (המערכה הראשונה, האחרות צוינו כאבזמים), כאשר מקיפה את המילה טבעת עלי דפנה.
העיטור בצורת הצלב, עוצב בצורת צלב פאטה אשר במרכזו דמותו של האריה הבריטי ובארבע הדפנות של הצלב נרשמו ארבע המערכות אליהן קיבל המעוטר את הצלב (החל מהמערכה החמישית צורפו אבזמים). הצד ההפוך של הצלב היה זהה לצד הקידמי. צורת הצלב של העיטור העניקה יותר מאוחר השראה לעיצוב צלב ויקטוריה.
למרות שבאותה תקופה לא הוסף שם המקבל לעיטור, היה קיים נוהג לא רשמי של חריטת של המקבל, לעיתים בנוסף לדרגתו ויחידתו, על דופן העיטור.
יחסי אוסטריה–ליכטנשטיין

היסטוריה

במהלך המאה ה-8 צורף שטחה של ליכטנשטיין לאימפריה הפרנקית, ולאחר מכן היא עברה לשליטת פרנקיה המזרחית, שהפכה בהמשך לאימפריה הרומית הקדושה, ונשארה חלק ממנה עד לשנת 1806. נסיכות ליכטנשטיין נקראת על שם שושלת ליכטנשטיין, במקור בעלי "טירת ליכטנשטיין" שבאוסטריה תחתית מאז המאה ה-12. משפחת ליכטנשטיין רכשה במשך השנים אדמות רבות, בעיקר בשטחי המדינות אוסטריה וצ'כיה של היום.
בתחילת המאה ה-18 רכשה את שטחי מחוזות שלנברג וואדוץ שבעמק הריין, אשר הוכרו על ידי הקיסר קרל השישי, קיסר האימפריה הרומית הקדושה כ"נסיכות" במסגרת האימפריה הרומית הקדושה, שנקראה על שם בעליה. הרכישה בוצעה כדי לבסס מעמד פוליטי, אך בפועל כף רגלם של נסיכי בית ליכטנשטיין לא דרכה בנסיכותם במשך דורות, והם המשיכו להתגורר בווינה.
בשנת 1806, בעקבות התפוררות האימפריה הרומית הקדושה, הוכרה נסיכות ליכטנשטיין כמדינה ריבונית. במשך שנים מספר הייתה כבושה תחת צרפת של נפוליאון, ואחר כך הייתה חלק מהקונפדרציה הגרמנית. עם התפרקות הקונפדרציה הכריזה ליכטנשטיין על ניטראליות, וזו נשמרה במשך שתי מלחמות העולם. עד מלחמת העולם הראשונה הייתה בעלת קשרים כלכליים חזקים ביותר לאוסטריה, אך מצבה הכלכלי הקשה של אוסטריה בעקבות המלחמה הביא את ליכטנשטיין להיקשר כלכלית לשווייץ השכנה. 
עד האנשלוס בשנת 1938 ישב פרנץ הראשון, נסיך ליכטנשטיין בווינה. אשתו אליזבת פון גוטמן הייתה ממוצא יהודי. לאחר השתלטות הנאצים הוא ויתר על כס הנסיכות והוחלף על ידי אחיינו פרנץ יוזף השני, נסיך ליכטנשטיין. הניטראליות והקשר עם שווייץ אפשרו לנסיכות לעבור בשקט יחסי את שנות מלחמת העולם השנייה, ולאחריהן זכתה לפריחה כלכלית.

יחסים דיפלומטיים

ליכטנשטיין מחזיקה באוסטריה שגרירות בווינה, ואילו, אוסטריה מחזיקה בליכטנשטיין רק קונסוליה כללית בוואדוץ.
ברומפילד

היסטוריה

העיר ברומפילד נוסדה בשנת 1961 באזור הדרום מזרחי של מחוז בולדר. העיר קיבלה את שמה מהברומקורן (broomcorn) שגדל באזור. במהלך שלושת העשורים הבאים, העיר גדלה דרך סיפוח שטחים, שהרבה מהם חצו למחוזות אחרים באזור. בשנות התשעים, מנהיגי העיר החלו לדחוף אל עבר יצירת מחוז נפרד כדי להימנע מחוסר היעילות של ארבעה מחוזות משפטיים וארבעה בירות מחוז. מנהיגי ברומפילד נימקו שיוכלו לספק שירותים טובים יותר עבור העיר אם היו תחת ממשל מחוזי משל עצמם וביקשו לעשות תיקון בחוקת מדינת קולורדו במטרה ליצור מחוז חדש. התיקון החדש עבר בהצלחה בשנת 1998. ב-15 בנובמבר 2001, מחוז ברומפילד הפך למחוז ה-64 במדינת קולורדו, המחוז החדש ביותר והקטן ביותר בקולורדו.

דמוגרפיה

על פי מפקד האוכלוסין של ארצות הברית, נכון לשנת 2000 היו בעיר 38,272 תושבים, 13,842 משקי בית ו-10,270 משפחות. צפיפות אוכלוסייה הייתה 545.1 נפש לקמ"ר. היו בעיר 14,322 יחידות דיור בצפיפות ממוצעת של 204 דירות לקמ"ר. 88.62% מהתושבים הם לבנים, 0.92% אפרו-אמריקאים, 0.61% אינדיאנים, 4.14% אסיאתים, 3.21% מגזע אחר ו-2.45% משני גזעים או יותר.

כלכלה

בשנות התשעים, באזור ברומפילד הורגשה צמיחה כלכלית עצומה, חלק גדול מהצמיחה מרוכז בטכנולוגיה והיי-טק. בעיר נמצאים המשרדים הראשיים של מספר חברות ובהם: Level 3 Communications, Ball, Vail Resorts, MWH Global, Webroot, Noodles & Company, WhiteWave Foods, Mrs. Fields.
אלכסנדרוב (עיר)

היסטוריה

העיר הוקמה באמצע המאה ה-14‏ בשם אלכסנדרובסקיה סלובודה. היא שימשה כעיר הבירה של רוסיה במשך כשלושה חודשים (מדצמבר 1564 עד לפברואר 1565) בימי מלכותו של איוואן הרביעי. עיר הבירה הוחזרה למוסקבה, אחרי שאיוואן הרביעי והכנסייה הסכימו להחזיר את עצמות מוסקבה למקומם.
העיר קיבלה מעמד עיר ב-1778.

סטטוס מנהלי העירייה

בתוך מסגרת של מנהלי החטיבות, העיר משמשת כחלק ממרכז מנהלי של אלכסאנדרובסקי המחוזי. כפי שהדיוויזיה העירונית בעיירה של אלכסנדרוב שולבה בתוך מחוז אלכסאנדרובסקי העירונית כמו היישוב העירוני אלכסנדרוב.
מדרון יפו

היסטוריה

רוב השטח עליו משתרע הפארק שימש החל משנת 1975 ובמשך שנים רבות, כאתר לסילוק פסולת בניין, דבר שהביא לייבוש רצועת הים. פעולות אלו הביאו למחאה ציבורית ולהתערבות בג"ץ, ובשנת 1988 סגרה עיריית תל אביב את אתר הפסולת וחדלה מלעשות בו שימוש. עם זאת, פעילות שפיכת פסולת המשיכה להתקיים במקום באופן בלתי חוקי. בשנת 2003 שפך צה"ל חומר ייצוב נוסף במקום ומיקם עליו סוללה של טילי פטריוט. המקום היה למוקד מפגע סביבתי, וניתק את חוף הים מהאזור המיושב שבעורפו. במקום התחוללו שריפות ומפולות של ערימות פסולת אשר גלשו לים, והוא היה גם למוקד של פעילות עבריינית ושולית אחרת. בתכנון הפארק החופי, עמדה העירייה בקשר, באמצעות המישלמה ליפו, עם כ-300 מתושבי האזור ועם ארגונים שונים הפועלים בעיר, ובהם עמותת "יפו יפת-ימים", שבטי צופים, פעילים בשכונות היהודיות ומנהיגים ונציגים של הקהילה הערבית בעיר.

עקרונות תכנוניים

הפארק מתוכנן כך ש"ישיב" את חוף הים לעיר ולתושבים. לשם כך סולקה מהמקום פסולת בהיקף של 1,275,000 טון שהועברה למחזור, וחלק מגבעות הזבל שוטחו או הונמכו, במטרה לאפשר קו ראייה בין העיר לים, וכן כדי להתאים את השטח לגישה. מיון הפסולת התבצע במקום וחלק ממנה עובד ושימש בהקמת הפארק. בפארק שלוש כיפות המאפשרות תצפית, ועל האמצעית הוקם אמפיתיאטרון שקוע. שבילים להולכי רגל נסללו לאורכו של הפארק (מצפון-לדרום) ולרוחבו (ממזרח-למערב), וטיילת הוקמה בין השטח הירוק לאזור החוף החולי. שביל אופניים נסלל  בסמוך לגבולו המזרחי של האתר, מקום בו הוא גובל בשכונת עג'מי. בצפונו של הפארק הוקם אזור לפעילות ספורט ונופש ונסלל מגרש חניה. עוד הושם דגש על תכנון הצמחייה וההצללה במקום.
סמוך לחוף הים נסללה טיילת הליכה המשתרעת מנמל יפו עד חוף גבעת עלייה. הפארק נחנך רשמית ב-30 באפריל 2010.
על פי בדיקת מבקר המדינה, עיריית תל אביב - יפו הקימה את הפארק מבלי שהדבר יאושר בוועדה המחוזית לתכנון ולבניה תל אביב ומבלי לתאם את העבודות כנדרש עם בעל הקרקע, מינהל מקרקעי ישראל. על פי המבקר, הדבר הוביל למספר כשלים תכנוניים, כגון העדר שירותים סניטריים בפארק ופתרונות תחבורה וחניה לוקים בחסר בסביבתו.
נוקאאוט

נוקאאוט (באנגלית: Knockout, בראשי תיבות: K.O. בעברית: מִגּוּר) הוא אחד הקריטריונים לניצחון באמנויות לחימה כמו אגרוף, קיקבוקס, איגרוף תאילנדי, Mixed martial arts טאקוונדו וקארטה. נוקאאוט הוא מצב שבו היריב אינו מסוגל לעמוד ביציבות על רגליו וניתן לו פרק זמן קבוע להתאושש. נוקאאוט מתרחש בדרך כלל לאחר מכת אגרוף או בעיטה מכרעת שאחריה היריב אינו יכול להמשיך בקרב עקב עייפות, איבוד שיווי משקל, דימום, או חוסר הכרה.
נוקאאוט התקבל כקריטריון לניצחון בענפי ספורט נוספים הכרוכים בהנחתת מהלומות על היריב כגון: קיק-בוקס, ואיגרוף תאילנדי.
בקרבות אגרוף, כאשר אחד היריבים מופל, השופט עוצר את הקרב וסופר עד 10 ואם עד גמר הספירה היריב שנפל אינו קם כדי להמשיך בהתמודדות, השופט יפסוק על הפסדו וזה נחשב לניצחון בנוקאאוט.

נוקאאוט טכני

נוקאאוט טכני (T.K.O) הוא מצב בו השופט בקרב אגרוף קובע שאחד היריבים אינו יכול להמשיך בקרב, בדרך כלל בגלל פציעה או דימום שמסוכנים ללוחם.

בשל הפרש נקודות

בענף הטאקוונדו, הקרבות מוכרעים בניקוד, כאשר לכל סוג בעיטה ניקוד שונה. בעת הקרב, מופיע הניקוד של שני המתחרים על מסכים רבים סביב הזירה, כך שהם גלויים אל השופט, והניקוד עצמו מתעדכן באופן אוטומטי על ידי מערכת המיגון האלקטרוני. כאשר מתחרה מוביל על יריבו בסיבוב השני בהפרש של כ-12 נקודות, הקרב מסתיים בהכרעה מיידית, שהיא למעשה נוקאאוט טכני.

השימוש במונח מחוץ לספורט האיגרוף

בעקבות משמעותו בספורט האיגרוף, הושאל המונח אל השפה הכללית, ולמעשה בכל תחום הוא משמש לתיאור ניצחון מכריע וחד-משמעי שממנו הצד המנוצח מתקשה, או אף לא יכול, להתאושש.
בתחומי ספורט אחרים הושאל המונח לתיאור "שלבי נוקאאוט" - שלבים בטורניר או מפעל ספורט בהם המפסיד בהתמודדות בודדת מודח מיידית מהתחרות כולה.
מגדל וורד

היסטוריה

שמו של ההר ניתן לו על ידי הוועדה המייעצת לשמות אנטארקטיים, והוא נקרא על שם אדוארד מ. וורד ( Edward M. Ward), מפקד טייסת VX-6 של צי ארצות הברית במהלך מבצע הקפאה עמוקה I (בין השנים 1955–1956) ומבצע הקפאה עמוקה II (בין השנים 1956–1957).
משתני גרסמן

בפיזיקה מתמטית, משתני גרסמן או מספרי גרסמן (נקראים גם anticommuting c-number), הם סוג של מספרים או איברים באלגברה שתכונתם העיקרית היא שהם אנטי-מתחלפים ביניהם, כלומר: החלפה בסדר ביניהם משנה את הסימן (מוסיפה עוד מינוס). המספרים והאלגברה קרויים על שם הרמן גראסמן, שהציע את האלגברה החיצונית כתשתית לנושאים רחבים במתמטיקה ב-1844.

אלגברה חיצונית

אלגברת גרסמן היא אלגברה חיצונית של המרחב הווקטורי הנפרש על ידי היוצרים. האלגברה החיצונית מוגדרת ללא תלות בבחירת הבסיס (אלגברה).

יישומים

בתורת שדות קוונטית, מספרי גרסמן הם האנלוג הקלאסי לאופרטורים אנטי-מתחלפים. הם משמשים בהגדרה אינטגרלי מסלול של שדות פרמיונים. למטרה זו זה הכרחי להגדיר אינטגרלים על משתני גרסמן, שנקראים אינטגרל ברזין.
מספרי גרסמן משחקים תפקיד חשוב בהגדרה של סופר יריעה (או סופר מרחב) כאשר הם משמשים כקואורדינטות אנטי-מתחלפות.
פרנק ויליאם וולבנק

פרנק ויליאם וולבנק (באנגלית: Frank William Walbank; ‏10 בדצמבר 1909 - 23 באוקטובר 2008) שנודע גם בכינוי F. W. Walbank היה היסטוריון בריטי.

ביוגרפיה

וולבנק נולד בבינגלי שבמחוז יורקשייר. הוא למד היסטוריה של העת העתיקה באוניברסיטת קיימברידג'. הוא היה פרופסור להיסטוריה עתיקה באוניברסיטת ליברפול, ופרס ספרים רבים העוסקים בתקופה הקלאסית. בין ספריו נכללות ביוגרפיות על אראטוס מסיקיון ופיליפוס החמישי, וכן ספר פרושים (Commentary) לפוליביוס בשלושה כרכים. הוא נפטר בקיימברידג' בשנת 2008.
הדיוויזיה ה-39 (ורמאכט)

היסטוריה

הדיוויזיה הוקמה ב-10 ביולי 1942, והועמדה תחת פיקוד הוגו הפל. הדיוויזיה הוצבה באזור הולנד, כחלק מהקורפוס ה-82 במסגרת הארמייה ה-15. באפריל 1943 הועברה הדיוויזיה לחזית המזרחית, שם לחמה בקרב חרקוב השלישי, כחלק מקורפוס הפאנצר ה-48 במסגרת פלגת הארמייה קמפף, ובקרב קורסק, כחלק מהקורפוס ה-42 במסגרת פלגת הארמייה קמפף. לאחר מכן לחמה הדיוויזיה בקרב דנייפר כחלק מהארמייה השמינית, ובנובמבר 1943 פורקה הדיוויזיה ושרידיה צורפו לדיוויזיה ה-106.
ימי שלישי עם מורי

העלילה

מיץ' אלבום (האנק עזריה) הוא בעל טור ספורט פופולרי בדטרויט, שבמדינת מישיגן ומנחה תוכניות טלוויזיה ורדיו, המבלה את ימיו בנסיעות ברחבי ארצות הברית. ערב אחד, בעודו צופה בטלוויזיה מבחין אלבום במרצה האהוב עליו מהאוניברסיטה, מורי שוורץ (ג'ק למון), שאותו לא ראה מזה שנים, ומחליט לבקרו. הביקור החד-פעמי הופך ביקור שבועי ואלבום לומד ממורי על משמעות החיים. מערכת היחסים שנרקמת בין השניים מאלצת את אלבום להתמודד עם עובדות אותן הדחיק וגורמת לו לשנות את אופן חשיבתו ואת אורח חייו.